CELEX: 32015R0390
Language: sk
Date: 2015-03-05 00:00:00
Title: Vykonávacie nariadenie Komisie (EÚ) 2015/390 z  5. marca 2015 , ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

10.3.2015   
            
            
               SK
            
            
               Úradný vestník Európskej únie
            
            
               L 65/13
            
         VYKONÁVACIE NARIADENIE KOMISIE (EÚ) 2015/390
   z 5. marca 2015,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               Nariadením (EHS) č. 2658/87 sa stanovila nomenklatúra tovaru (ďalej len „kombinovaná nomenklatúra“), ktorá je uvedená v prílohe I k uvedenému nariadeniu.
            
         
               (2)
            
            
               Súčasné znenie písmena a) doplnkovej poznámky 2 k 20. kapitole druhej časti kombinovanej nomenklatúry stanovuje obsah rôznych cukrov vo výrobku, ktorý sa má vypočítať na základe hodnoty nameranej refraktometrom pomocou metódy stanovenej v prílohe k vykonávaciemu nariadeniu Komisie (EÚ) č. 974/2014 (2).
            
         
               (3)
            
            
               Všetky výrobky na základe morských rias a ostatných rias, pripravené alebo konzervované spôsobmi, ktoré nie sú stanovené v 12. kapitole druhej časti kombinovanej nomenklatúry, na základe manioku, marantových koreňov, salepových koreňov, topinamburu, sladkých zemiakov a podobných koreňov a hľúz s vysokým obsahom škrobu alebo inulínu položky 0714 kombinovanej nomenklatúry alebo na základe listov viniča sú zatriedené do 20. kapitoly druhej časti kombinovanej nomenklatúry. V prípade uvedených výrobkov sa pri použití refraktometrickej metódy nameria taký vysoký obsah cukru, že sú považované za výrobky s pridaným obsahom cukru v zmysle doplnkovej poznámky 3 k uvedenej kapitole, hoci neobsahujú žiaden pridaný cukor.
            
         
               (4)
            
            
               S cieľom zabezpečiť správne zatriedenie takýchto výrobkov je preto vhodné stanoviť používanie metódy vysokoúčinnej kvapalinovej chromatografie (HPLC) a uplatňovanie stanoveného vzorca, ktorý colné laboratóriá už využívajú na účely výpočtu obsahu cukru v uvedených konkrétnych výrobkoch patriacich do 20. kapitoly druhej časti kombinovanej nomenklatúry.
            
         
               (5)
            
            
               S cieľom zabezpečiť jednotný výklad kombinovanej nomenklatúry v celej Únii, pokiaľ ide o meranie obsahu cukru v rôznych výrobkov, písmeno a) doplnkovej poznámky 2 k 20. kapitole druhej časti kombinovanej nomenklatúry by sa malo zmeniť.
            
         
               (6)
            
            
               Nariadenie (EHS) č. 2658/87 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V 20. kapitole druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa písmeno a) doplnkovej poznámky 2 nahrádza týmto znením:
   
      
                  „a)
               
               
                  Obsah rôznych cukrov vyjadrených ako sacharóza (obsah cukru) vo výrobkoch zatriedených do tejto kapitoly zodpovedá číselnej hodnote nameranej refraktometrom pri teplote 20 °C [použitým podľa metódy uvedenej v prílohe k vykonávaciemu nariadeniu (EÚ) č. 974/2014] a vynásobenej jedným z týchto činiteľov:
                  
                              —
                           
                           
                              0,93 pri výrobkoch podpoložiek 2008 20 až 2008 80, 2008 93, 2008 97 a 2008 99,
                           
                        
                              —
                           
                           
                              0,95 pri výrobkoch ostatných položiek.
                           
                        Avšak, obsah rôznych cukrov vyjadrených ako sacharóza (obsah cukru) v týchto výrobkoch zatriedených do tejto kapitoly:
                  
                              —
                           
                           
                              vo výrobkoch vyrábaných na základe morských rias a ostatných rias, pripravených alebo konzervovaných spôsobmi, ktoré nie sú stanovené v kapitole 12,
                           
                        
                              —
                           
                           
                              vo výrobkoch vyrábaných na základe manioku, marantových koreňov, salepových koreňov, topinamburu, sladkých zemiakov a podobných koreňov a hľúz s vysokým obsahom škrobu alebo inulínu položky 0714 a
                           
                        
                              —
                           
                           
                              vo výrobkoch vyrábaných na základe listov viniča
                           
                        zodpovedá číselnej hodnote vyplývajúcej z výpočtu uskutočneného na základe meraní získaných použitím metódy vysoko účinnej kvapalinovej chromatografie (ďalej len ‚metóda HPLC‘) a tohto vzorca:
                  S + (G + F) × 0,95,
                  pričom:
                  
                               
                           
                           
                              ‚S‘ je obsah sacharózy stanovený metódou HPLC,
                           
                        
                               
                           
                           
                              ‚F‘ je obsah fruktózy stanovený metódou HPLC,
                           
                        
                               
                           
                           
                              ‚G‘ je obsah glukózy stanovený metódou HPLC.“
                           
                        
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. marca 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Vykonávacie nariadenie Komisie (EÚ) č. 974/2014 z 11. septembra 2014, ktorým sa stanovuje refraktometrická metóda merania rozpustnej sušiny vo výrobkoch z ovocia a zeleniny na účely ich zatriedenia do kombinovanej nomenklatúry (Ú. v. EÚ L 274, 16.9.2014, s. 6).